**Ministru kabineta noteikumu projekta “Interaktīvo azartspēļu un interaktīvo izložu spēlētāju reģistrācijas un identitātes pārbaudes kārtība” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Azartspēļu un izložu likuma 54.pants, 80.panta pirmās daļas 1.punkts un pārejas noteikumu 20.punkts.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Azartspēļu un izložu likuma 54.pants nosaka, ka Ministru kabinets nosaka spēlētāju reģistrācijas un identitātes pārbaudes kārtību, kā arī minimālās prasības, kas jāievēro, lai novērstu no interaktīvajām azartspēlēm atkarīgo spēlētāju tālāku dalību azartspēlēs.Ar 2016.gada 23.novembrī Saeimā pieņemto likumu “Grozījumi Azartspēļu un izložu likumā”, kas stājās spēkā 2017.gada 1.janvārī, likuma 80.panta pirmās daļas 1.punts tika izteikts jaunā redakcijā.Azartspēļu un izložu likuma 80.panta pirmās daļas 1.punkts nosaka, ka interaktīvo izložu organizētājs nodrošina spēlētāju reģistrāciju un identitātes pārbaudi Ministru kabineta noteiktajā kārtībā, pieprasot no viņiem identificējošos datus un veicot spēlētāju identitātes pārbaudi, pirms viņiem tiek piešķirtas tiesības piedalīties interaktīvajā izlozē. Ministru kabinets nosaka spēlētāju reģistrācijas un identitātes pārbaudes kārtību.Pašlaik minēto kārtību un prasības attiecībā uz interaktīvajām azartspēlēm un izlozēm nosaka Ministru kabineta 2006.gada 17.oktobra noteikumi Nr.854 “Interaktīvo azartspēļu spēlētāju reģistrācijas un identitātes pārbaudes kārtība” (turpmāk arī – noteikumi).Ar Ministru kabineta noteikumu projektu “Interaktīvo azartspēļu un interaktīvo izložu spēlētāju reģistrācijas un identitātes pārbaudes kārtība” (turpmāk – noteikumu projekts) ir paredzēts precizēt noteikumos ietverto interaktīvo azartspēļu un interaktīvo izložu spēlētāju reģistrācijas un identitātes pārbaudes kārtību, kā arī minimālās prasības, kas jāievēro, lai novērstu atkarīgo spēlētāju turpmāko dalību interaktīvajās azartspēlēs vai interaktīvajās izlozēs. Noteikumu projektā ietvertais tiesiskais regulējums attiecībā uz interaktīvajām izlozēm pēc būtības ir paredzēts identisks regulējumam, kāds tas noteikumu projektā ir paredzēts attiecībā uz interaktīvajām azartspēlēm.Noteikumu projekts paredz, ka personai, kura vēlas atturēties no interaktīvo azartspēļu vai interaktīvo izložu (turpmāk – interaktīvās spēles) spēlēšanas, ir tiesības iesniegt paziņojumu azartspēles vai izlozes organizētājam (turpmāk – organizētājam), lai tai tiktu liegta iespēja spēlēt interaktīvās spēles. Paredzēts, ka, sākot ar minētā paziņojuma saņemšanas dienu, personai tiek liegta iespēja spēlēt interaktīvās spēles. Noteikumu projekts paredz, ka persona, kura iesniegusi minēto paziņojumu, rakstiski var to atsaukt ne ātrāk kā pēc 12 mēnešiem.Noteikumu projekts paredz precizēt azartspēļu atkarības kontroles rīka modeli, paredzot pirms interaktīvās spēles uzsākšanas potenciālā spēlētāja pienākumu izvēlēties vienu maksimālās likmes noteikšanas metodi. Noteikumu projekta 9.punkta mērķis ir nodrošināt, ka spēlētājs pirms pirmās piedalīšanās interaktīvajās spēlēs ir izvēlējies maksimālo likmi atbilstoši vienai no šo noteikumu projekta 8.punktā minētajām maksimālās likmes noteikšanas metodēm. Noteikumu projekta 9.punkta piemērošanā attiecībā uz līdz šim spēlējošiem klientiem kārtībā, kādā veidā notiek maksimālās likmes noteikšana un individuālā lietotāja vārda un paroles piešķiršana, nav svarīga šo darbību secība, bet ir būtiski, ka pēc šo noteikumu projekta spēkā stāšanās persona var uzsākt interaktīvo spēli tikai tad, kad organizētājs ir nodrošinājis visu trīs nosacījumu izpildi (persona ir reģistrēta attiecīgā organizētāja spēlētāju reģistrā, personai ir noteiktas maksimālās likmes (atbilstoši noteikumu projekta 8.punktam) un personai ir piešķirts lietotāja vārds un parole). Noteikumu projekta 8.punkts paredz šādas maksimālās likmes noteikšanas metodes:  - spēlētājs nosaka maksimālo likmi, kuru viņš turpmāk drīkst izdarīt vienā spēlē; - spēlētājs nosaka maksimālo kopējo likmju summu, ko viņš turpmāk drīkst izdarīt 24 stundu laikā. Ministru kabineta 2009.gada 3.februāra noteikumu Nr.108 „Normatīvo aktu projektu sagatavošanas noteikumi” 140.punktā noteikts, ka grozījumu noteikumu projektu nesagatavo, ja tā normu apjoms pārsniegtu pusi no spēkā esošo noteikumu normu apjoma. Šādā gadījumā sagatavo jaunu noteikumu projektu.Ņemot vērā, ka nepieciešamo grozījumu apjoms pārsniegtu pusi no spēkā esošo 2006.gada 17.oktobra noteikumu Nr.854 “Interaktīvo azartspēļu spēlētāju reģistrācijas un identitātes pārbaudes kārtība” normu apjoma, sagatavots jauns Noteikumu projekts.Ar Noteikumu projekta spēkā stāšanos spēku zaudēs Ministru kabineta 2006.gada 17.oktobra noteikumi Nr.854 “Interaktīvo azartspēļu spēlētāju reģistrācijas un identitātes pārbaudes kārtība”. |
| 3. | Projekta izstrādē iesaistītās institūcijas | Izložu un azartspēļu uzraudzības inspekcija. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Izložu un azartspēļu uzraudzības inspekcija un kapitālsabiedrības, kas organizē interaktīvās azartspēles. Latvijā šobrīd ir 7 šādi azartspēļu organizētāji un VAS “Latvijas Loto”, kam tiesības organizēt visu veidu izlozes. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskā regulējuma ietekme uz tautsaimniecību un administratīvo slogu netiks mainīta, jo ar noteikumu projektu paredzēts pilnveidot šobrīd spēkā esošajos Ministru kabineta noteikumos noteikto tiesisko regulējumu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība ir nodrošināta, publicējot uzziņu par Noteikumu projekta izstrādes uzsākšanu Finanšu ministrijas mājaslapas sadaļā “Sabiedrības līdzdalība”. |
| 2. | Sabiedrības līdzdalība projekta izstrādē | Noteikumu projekts tika nosūtīts saskaņošanai VAS “Latvijas Loto” un tiks nosūtīts saskaņošanai Latvijas Darba devēju konfederācijai un biedrībai “Latvijas Spēļu biznesa asociācija”. |
| 3. | Sabiedrības līdzdalības rezultāti | Noteikumu projektā tika izvērtēti VAS “Latvijas Loto” iebildumi. Noteikumu projekta saskaņošanas procesā tiks izvērtēti Latvijas Darba devēju konfederācijas un biedrības “Latvijas Spēļu biznesa asociācija” iebildumi un priekšlikumi. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Izložu un azartspēļu uzraudzības inspekcija. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem | Funkcijas un uzdevumi netiek grozīti. Jaunu institūciju izveide, esošo institūciju likvidācija vai reorganizācija netiek paredzēta.Noteikumu projekts tiks realizēts esošo resursu ietvaros. |
| 3. | Cita informācija | Nav. |

*Anotācijas III, IV un V sadaļa – projekts šīs jomas neskar.*

Finanšu ministre Dana Reizniece-Ozola

Avotiņa, 67095515

inga.avotina@fm.gov.lv